**Viimsi Muusikakooli hoolekogu koosoleku protokoll**

Viimsi Vallavalitsuses 12.05.2022

Algus: kell 18.15

Lõpp: kell 20.05

**Juhatas**: Marge Kaskpeit

**Protokollis**: Sigrid Harjo

**Osalejad**: hoolekogu liikmed Stig Rästa, Marju Aolaid, Maire Pedak, Sigrid Harjo, Signe Laur, Jaanika Lauk, Edmar Tuul

**Puudus**: Sebastien Ojaperv

**Kutsutud**: Viimsi Vallavalitsuse haridusosakonna huvihariduse vanemspetsialist Kaija Mägi (osales päevakorrapunkt 1 „Muusikakooli õppetasud“ juures)

**Päevakord:**

1. Muusikakooli õppetasud alates 2022/23 õppeaastast
2. Muusikakooli tegevuse ülevaade II poolaastal - direktor Edmar Tuul;
3. Arengukava seisud - Edmar Tuul;
4. Artiumi seisud, sh saalide küsimus. Muusikakooli kolimine - Edmar Tuul, Marju Aolaid;
5. Muusikakooli uus visuaalne identiteet - Edmar Tuul;
6. Muusikakooli lõpetamine ja sellesse sisseastumine 2022 - Edmar Tuul;
7. Muusikakooli eelarve - Edmar Tuul;
8. Jooksvad küsimused.

Hoolekogu juht M. Kaskpeit tegi ettepaneku lisada erakorralise päevakorrapunktina koosoleku päevakorda vallavalitsuse initsiatiivil muusikakooli õppetasude teema ja käsitleda seda esimese päevakorrapunktina. Seejärel seonduvalt arutada muusikakooli eelarve päevakorrapunkti ning seejärel ülejäänud päevakorrapunkte vastavalt kutses olevale järjekorrale (numeratsioon muutub vastavalt).

1. **Muusikakooli õppetasud**

Viimsi Vallavalitsuse huvitegevuse vanemspetsialist Kaija Mägi selgitas, et muusikakooli õppetasud on püsinud muutumatuna alates aastast 2016. Ta tutvustas ettepanekut tõsta muusikakooli õppetasusid alates järgmisest õppeaastast. Toimus arutelu õppemaksu tõusu teemadel.

Kaija Mägi tõi välja, et kaalutakse soodustuste pakkumist mitme lapsega muusikakoolis õppivatele peredele ja vähekindlustatud peredele.

Tulenevalt arutelust täiendatakse õppetasude tõusu ettepanekut, misjärel saadetakse see hoolekogule kinnitamiseks.

Järgnevalt käsitleti seonduvalt muusikakooli eelarve päevakorrapunkti.

1. **Muusikakooli eelarve**

E. Tuul selgitas, et muusikakooli eelarve on suurenemas tulenevalt kolimisest Artiumisse, eelkõige tulenevalt personali kasvust seoses rütmimuusika osakonna avamisega; lisaks suurenevad kulud ruumidele, saalide rendile, kommunaalidele. Kuna kavas on mitmed juubeliüritused, siis peab arvestama ka nende kuludega. Eelarvesse on sisse arvestatud ka õpetajate astmeline palgatõus. Lapsevanemate panus on ainult üks osa õppetöö maksumusest, enamus kulusid kaetakse valla poolt.

J. Lauk soovis teada, kui palju kulud suurenevad järgmisel aastal võrreldes praeguste kuludega. E. Tuul vastas, et seda on raske välja arvutada, sest ei ole veel teada saalide kasutamise kordasid, õpilaste arvu jne.

1. **Muusikakooli tegevuse ülevaade II poolaastal**

E. Tuul rääkis, et lisaks tavapärasele õppetööle oleme uuendamas oma õppekavasid, lähme üle poolaastasüsteemile, valmistame ette maja kolimist ja järgmise aasta eelarvet. Muusikakoolis on vanu asju, mida uues majas ei vajata. J. Lauk tegi ettepaneku korraldada kolimismüük ning saadud raha anda muusikakoolile.

E. Tuul selgitas, et koostamisel on muusikakooli arengukava, mille fookus on koostööl muusikakoolisiseselt ning kunsti- ja teaduskooliga. E. Tuul mainis, et arutluse all on Püünsisse filiaali loomine rütmimuusika osakonna poolt. S. Harjo küsis, kas rütmimuusikat on võimalik ka lisapillina võtta. E. Tuul vastas, et see on võimalik.

9.-10.06.2022 toimuvad muusikakooli vastuvõtukatsed uues majas (Artiumis). Väga positiivne, et enamus katsete aegu on broneeritud ja võib tulla lisaaegade vajadus. Väiksem on huvi eelklassi vastu.

04.06 toimub lõpuaktus viimast korda vanas majas vabas õhus, järgneb vastuvõtt siseruumides. S. Rästa tegi ettepaneku, et kolimine teha rongkäiguna. E. Tuul vastas, et mõte on hea, aga kahjuks ei jõua seda kvaliteetselt teha. 17.06-ks on kolimine lõpule jõudnud, jaanipäevast algab puhkuste aeg.

S. Harjo küsis, millised on õpilaste II poolaasta õppetulemused. E. Tuul vastas, et õpilased on olnud väga tublid. Ta lisas, et Viimsi Muusikakooli õpilastel on läinud konkurssidel väga hästi, oleme saanud vabariiklikel konkurssidel esikohti trompeti, akordioni ja kandle erialal.

E. Tuul mainis, et käimas on arutelud perekond Järvidega, et Järvi akadeemia dirigeerimise meistrikursust viidaks läbi Artiumis.

E. Tuul tõi välja, et murekohaks on õppemaksu mittetasujad, ka pikaajalised võlglased. Vallavalitsus on võtnud võlglased fookusesse.

1. **Arengukava seisud**

E. Tuul andis ülevaate arengukava olukorrast: 10.05 toimus ajurünnak erinevate huvipooltega, praegu koostab Jorma Sarv kokkuvõtet selle kohta, misjärel toimub arutelu õpetajatega, Noortekeskuse noortega, tänaste õpilastega ja samuti on plaanis viia läbi lapsevanemate küsitlus. Eesmärk on arengukava sügiseks valmis saada.

1. **Artiumi seisud, sh saalide küsimus. Muusikakooli kolimine.**

E. Tuul selgitas, et kõik saalid on Artiumi kureerimisel ja vajavad iga kord broneerimist, toimuvad arutelud, kuidas peaksid toimuma broneeringud. Muusikakool paneb praegu Artiumi jaoks kokku broneeringute soovid.

S. Laur küsis, kuidas on lahenenud õpilaste sissepääsu teema ürituste korral. S. Rästa vastas, et jäi kokkulepe, et lapsed võivad käia peauksest ka ürituste toimumise ajal.

M. Kaskpeit tundis muret, kas ainult üks administratsiooni ruum võimaldab teha individuaalseid vestluseid direktoriga. E. Tuul vastas, et ruume on piisavalt, kus selliseid vestluseid pidada.

1. **Muusikakooli uus visuaalne identiteet**

E. Tuul rääkis, et kolme huvikooli koostöös on valmimas visuaalne identiteet, mida saavad koolid kasutada nii koos kui eraldi. Kuna ka Viimsi vald on uuendamas CVI-d, siis tehakse seda koostöös ühe ettevõttega. Plaanis on uuendada kodulehte, samuti kajastada tegemisi sotsiaalmeediakanalites (lisaks Facebookile) Instagram ja TikTok. Pikas plaanis on kavas ka muude identiteeti sisaldavate asjade (pusad, mütsid, särgid) väljatöötamine. Logo ja koduleht peaksid olema valmis uueks õppeaastaks.

S. Rästa küsis, kas kunstikoolist või teaduskoolist oleks võimalik kasutada õpilasi nende kanalite sisu loomiseks? E. Tuul vastas, et kaalub praktikavõimaluse pakkumist magistrantidele.

1. **Muusikakooli lõpetamine ja sellesse sisseastumine 2022**

E. Tuul ütles, et muusikakooli lõpuaktus toimub laupäeval, 4. juunil. M. Kaskpeit küsis, kas üritus on kutsetega või on vaba sissepääs. E. Tuul vastas, et ilmateade lubab head ilma, mistõttu toimub üritus väljas ning arvestatud on vähemalt 2 lapsevanemat iga lõpetaja kohta. Peagi saadetakse välja täpsem info lapsevanematele ja tehakse registreerimine lõpuaktusele, et saada teada vajalikku istekohtade arvu.

E. Tuul tõi välja, et sel aastal on 14 lõpetajat, üks õpilane lõpetab tervislikel põhjustel ilmselt järgmisel aastal.

Õppeaasta ülejäänutele lõpeb 10.06.

Sisseastumise küsimusi käsitleti Muusikakooli II poolaasta ülevaate päevakorrapunkti juures (pp 3).

1. **Jooksvad küsimused ja ettepanekud**

M. Kaskpeit küsis, kuidas toimub vallapoolne tunnustamine konkursil osalemise eest. M. Aolaid vastas, et kui esitatakse ettepanek, siis tunnustab vald nii õpetajat kui õpilast.

M. Kaskpeit küsis, kas toimub ka õpilaste tunnustamine mõne ürituse raames. M. Aolaid, et sellist üritust ei ole olnud, seni on tunnustatud üldhariduskoolide medaliste. E. Tuul vastas, et võime mõelda, kuidas õpilasi ja õpetajaid tunnustada. M. Pedak tegi ettepaneku teha Viimsi Teatajas lugu, kus tutvustada, mis on aasta jooksul muusikakoolis toimunud ja tuua välja ka parimad tulemused.

M. Kaskpeit küsis, kas direktor osaleb kõikidel arvestustel. E. Tuul vastas, et võimalusel osaleb arvestustel, kindlasti kõikidel lõpueksamitel.

(allkirjastatud digitaalselt) (allkirjastatud digitaalselt)

Marge Kaskpeit Sigrid Harjo

Koosoleku juhataja Protokollija